Nakon što je vecernji.hr prvi danas objavio vijest da je Europska komisija pokrenula sankcije protiv Hrvatske zbog ozbiljnog kršenja europskih pravila u vezi s europskim uhidbenim nalogom, premijer Zoran Milanović iznenada se digao s prezentacije strategije obrazovanja koja se održavala u zgradi Vlade. Je li razlog odlaska bila loša vijest iz Bruxellesa?

Čini se da su posljednje vijesti iz Bruxellesa u Banskim dvorima shvatili vrlo ozbiljno jer, za razliku od dosadašnjih hrabrih izjava premijera Zorana Milanovića da će i dalje braniti svoj stav, danas u Vladi nisu željeli ništa komentirati nego su nas preusmjerili na Ministarstvo pravosuđa.

No, ni u Ministarstvu nisu željeli ništa kazati, osim da su "u pismima rekli sve što su imali za reći o ovom slučaju”. Bez komentara danas je bilo i Ministarstvo vanjskih i europskih poslova. Tek navečer u Dnevniku HTV-a oglasio se ministar pravosuđa Orsat Miljenić koji je kazao da je neutemeljena bilo kakva najava sankcija Hrvatskoj.

– Zakon će biti na Vladi ovaj četvrtak, u Sabor ga šaljemo po hitnoj proceduri i bit će izglasan na ovoj sjednici, ali će stupiti na snagu 15. srpnja 2014. godine – jasan je bio Miljenić i dodao kako se svaka država ima pravo boriti za svoje stavove i da će zakon promijeniti u roku, a da građani zbog njega neće izgubiti ni jedan euro.

>>EK pokrenuo sankcije protiv Hrvatske! ZA bio i Neven Mimica!

>>Karamarko o sankcijama: Ovo je bacanje ljage na Hrvatsku!